Bao ka moka ke meloko e lesomepedi ya Isiraele, gomme seo ke sona se tatago bona a ba boditšego sona ge a be a ba šegofatša. O ile a šegofatša yo mongwe le yo mongwe wa bona go ya ka tšhegofatšo ya gagwe. Dihelikoptere tšeo di ile tša tsoša marole a mantši mo lebaleng la kereke, dipampiri tša fofa, diruiwa tša tšhaba. Ge e le batho bona ba ile ba kgeregela moo go se yo a nyakago go hlaiwa. Go be go phuthegile banna, basadi, batšofe, makgarebe, masogana, bana le tšona digole le dimuma gammogo le difowa. Ka moka ba be ba tlile go bona dimaka tšeo di bego di dirwa ke bana ba Mashudu. Ruri monna yoo leina leo le be le mo swanela, lehono gona go be go se yo a belaelago gore Mashudu o be a na le mašoto ao a a filwego ke Modimo le badimo ba Makhado. Ke mang yo a bego a tseba gore tšatši le lengwe bana bao ba gagwe e tla be e le dingaka ba fofa moyeng ka nonyana ya tshipi?